তত্ত্বাবধায়ক সরকার বাতিল ও সংবিধানের পঞ্চদশ সংশোধনী : বিদায়ী বছরের সবচেয়ে আলোচিত ঘটনা ছিল অবাধ, সুষ্ঠু ও নিরপেক্ষ নির্বাচনের স্বার্থে গঠিত নির্দলীয় নিরপেক্ষ তত্ত্বাবধায়ক সরকারব্যবস্থা বাতিল। ২০১১ সালের ১০ মে উচ্চ আদালত সংবিধানের ত্রয়োদশ সংশোধনী বাতিল ঘোষণা করায় তত্ত্বাবধায়ক সরকারব্যবস্থা অবৈধ হয়ে যায়। পরে সংবিধান সংশোধনের মাধ্যমে এ ব্যবস্থার অপমৃত্যু ঘটে। তত্ত্বাবধায়ক সরকার বাতিলের রায় প্রদানকালে উচ্চ আদালত আগামী দুই মেয়াদের জন্য এ ব্যবস্থা বহাল রাখার সুপারিশ করলেও ক্ষমতাসীন সরকার তা আমলে নেয়নি। দেশের জনমত, বেশির ভাগ রাজনৈতিক দল এমনকি সংবিধান সংশোধনে গঠিত বিশেষ কমিটি দুই মেয়াদে তত্ত্বাবধায়কব্যবস্থা বহাল রাখার পক্ষে থাকলেও ওই সময় প্রধানমন্ত্রী শেখ হাসিনার সঙ্গে বৈঠকের পর অজ্ঞাত কারণে এটি বাতিলের সিদ্ধান্ত হয়। পরে ৩০ জুন জাতীয় সংসদে সংবিধানের পঞ্চদশ সংশোধনী বিষয়ক বিল পাসের মাধ্যমে সংবিধান থেকে তত্ত্বাবধায়ক অধ্যায়ের পরিসমাপ্তি ঘটে। বিতর্কিত এই বিল পাসের মধ্য দিয়ে একদা এই ব্যবস্থার পক্ষে সোচ্চারভাবে অবস্থানকারী আওয়ামী লীগের আন্দোলনের ফসল তত্ত্বাবধায়ক সরকারব্যবস্থা আওয়ামী লীগই নিজ হাতে হত্যা করল।